Horner: Vettel visszatérése? Nagyon valószínűtlen! — F1VILÁG.HU
Horner: Vettel visszatérése? Nagyon valószínűtlen!
A német versenyző 2020 végén távozik a Ferraritól – ezt kedden jelentette be az olasz istálló.
Vettel 2010 és 2013 között sorozatban négy világbajnoki címet nyert a Red Bull-lal, ám nem tudni, hogy jövőre marad-e a Forma-1-ben, és ha igen, mely csapathoz szerződik.
A Sky Sports News a minap Christian Hornert, a Red Bull csapatfőnökét kérdezte arról, visszatérhet-e Vettel az energiaital-gyárosokhoz.
„Rendkívül valószínűtlen” – mondta a szakember.
„Hosszú távú szerződésünk van Maxszal, és azt gondolom, Alex is remek munkát végez. Nagyon jó a dinamika csapaton belül, és a tapasztalat azt mutatja, hogy két alfahím nem vezet jóra.”
„Sebastian még mindig nagyon versenyképes pilóta, szóval kétlem, hogy használna a csapatnak, ha két alfahímünk lenne. Elégedettek vagyunk a mostani versenyzőpárosunkkal. Meggyőződésem, hogy lesznek lehetőségei, de nyilván most úgy döntött, hogy ez nem működött a Ferrarival.”
„Ő az elvek embere. Meggyőződésem, hogy alaposan átgondolta, tiszteletben kell tartani a döntését.”
„Hogy hova tovább, arról fogalmam sincs. De ahogy mondtam, egy remek integritású, komoly alapelvekkel bíró srác, és akár folytatja, akár nem, rengeteg mindent ért el a Forma-1-ben.”
„Négy világbajnoki címet nyert, egyike minden idők legsikeresebb versenyzőinek.”
Arra a kérdésre, hogy szerinte visszavonulhat-e Vettel év végén, Horner így felelt: „Még meglehetősen fiatal, 30-as évei elején jár. Ha úgy dönt, marad, még mindig nagyon versenyképes lesz.”
„Az egész rajta áll, senki sem fogja jobban tudni nála.”